La regenza prenda posiziun davart la vista cumplessiva da la FTP

En connex cun la vista cumplessiva dal conclus federal davart la construcziun e davart la finanziaziun da projects da l'infrastructura dal traffic public (FTP) pretenda il chantun Grischun differentas adattaziuns. Il cussegl federal declera cun quest project, co che la rait da viafier svizra e la purschida dal traffic public duain vegnir sviluppadas vinavant. Ultra da quai duai l'infrastructura futura da la viafier (IFV) vegnir garantida cun agid d'ina nova lescha federala e cun agid d'in conclus federal davart il credit global. Da princip sustegna la regenza en sia consultaziun la posiziun cuminaivla da la conferenza da las directuras e dals directurs chantunals dal traffic public. Dal puntg da vista dal Grischun renviescha la regenza dentant al fatg che la midada da las amplificaziuns sin l'axa Turitg Cuira en ina uschenumnada opziun d'engrondiment impedeschia il chantun en ses svilup. Il martgà pretenda en spezial er tar il traffic Basilea Turitg Grischun ina intensivaziun dal tact. Per la regenza èn las premissas infrastructuralas per gronda part avant maun per introducir en moda speditiva il tact da mes'ura per il traject Turitg Cuira. Problematic per il Grischun è er il fatg che las interpresas da transport concessiunadas, en spezial la viafier retica (VR), n'enconuschan cuntrari a las viafiers federalas (VFF) nagin traffic da persunas a gronda distanza. La consequenza da quai è che la VR n'ha nagin dretg da meds finanzials d'investiziun or dal fond da la FTP. Il medem mument èsi dentant necessari che la VR accordia sia purschida cun quella da las VFF. Pervia da quai sto il traffic regiunal vegnir integrà en il project da la FTP en moda adequata. La finala pretenda la regenza ch'in tact d'ina ura senza midada da tren da Constanza Rorschach Sargans Cuira vegnia integrà en il project sco opziun d'engrondiment. Il motiv è che las colliaziuns dal traffic public tranter la Germania dal sid ed il Grischun n'èn actualmain betg attractivas.

Avert la consultaziun tar la revisiun parziala da l'ordinaziun tar la lescha per promover la tgira da persunas malsaunas

La regenza grischuna ha deliberà per la consultaziun l'ordinaziun tar la lescha per promover la tgira da persunas malsaunas e l'assistenza da persunas attempadas e da persunas che basegnan tgira (ordinaziun tar la lescha per promover la tgira da persunas malsaunas). Ils 13 da zercladur 2007 aveva il cussegl grond concludì ina revisiun parziala da la lescha per promover la tgira da persunas malsaunas e l'assistenza da persunas attempadas e da persunas che basegnan tgira (lescha per promover la tgira da persunas malsaunas). La revisiun parziala prevesa d'introducir ina finanziaziun che sa drizzan tenor la prestaziun dals servetschs da la tgira ed assistenza a chasa (spitex) e dals servetschs da la cussegliaziun per mammas e per babs sco er da concepir da nov las contribuziuns d'investiziun per las chasas da persunas attempadas e da tgira e per las gruppas da tgira. La revisiun parziala da la lescha per promover la tgira da persunas malsaunas pretenda che l'ordinaziun tar la lescha per promover la tgira da persunas malsaunas vegnia adattada en differents puncts. Da nov vegnan integradas en l'ordinaziun las disposiziuns che garanteschan che tut ils umans pertutgads en il chantun Grischun hajan las medemas schanzas per survegnir prestaziuns da la tgira ed assistenza a chasa sco er da la cussegliaziun per mammas e per babs. En il sectur da la tgira ed assistenza a chasa regla l'ordinaziun ultra da quai las prestaziuns renconuschidas en las categorias da prestaziun che han in dretg da contribuziuns (prestaziuns da tgira, prestaziuns da tegnairchasa e d'assistenza, servetsch da pasts) sco er la dimensiun maximala da las prestaziuns che han in dretg da contribuziuns. Tar la cussegliaziun per mammas e per babs vegnan plinavant prescrits ils standards minimals davart il gener e davart la dimensiun dals servetschs che vegnan purschids. La finala definescha l'ordinaziun la noziun decisiva concernent la rentabilitad che furma la basa per fixar las contribuziuns chantunalas da prestaziun per ils servetschs da la tgira ed assistenza a chasa sco er per fixar las tariffas maximalas en il sectur da las chasas da persunas attempadas e da tgira. Ils documents da consultaziun èn avant maun sin la pagina d'internet dal departament da giustia, segirezza e sanadad (www.djsg.gr.ch). La consultaziun dura fin ils 30 da settember 2007.

Persuna che dat infurmaziuns:

Rudolf Leuthold, manader da l'uffizi da sanadad, tel. 081 257 26 41

Dapli sustegn per ils giuvenils che entran en il mund professiunal

Il chantun Grischun rinforza il sustegn dals giuvenils che han difficultads da s'integrar en il martgà professiunal ed en il martgà da lavur. La regenza grischuna ha deliberà il concept respectiv davart il "manaschament da cas concernent la furmaziun professiunala". Las difficultads da giuvenils tar l'integraziun en il martgà professiunal ed en il martgà da lavur èn daventadas pli frequentas er en il chantun Grischun. Ina problematica speziala resulta da las midadas da la societad ed en connex cun quai da las pretensiuns da l'economia ch'èn s'augmentadas per las emprendistas e per ils emprendists. Per scolaras e per scolars cun prestaziuns deblas u cun dischavantatgs socials èsi adina pli difficil da chattar ina plazza da scolaziun, saja quai en ina professiun u en in scola. Cun lantschar il project "manaschament da cas concernent la furmaziun professiunala" reagescha il chantun sin questa situaziun. La finamira la pli gronda dal project è quella da pussibilitar che uschè blers giuvenils sco pussaivel termineschian ina emprima scolaziun obligatorica e da reducir respectivamain d'impedir uschia la dischoccupaziun da giuvenils. Cun la realisaziun da quest project vegn cumenzà l'atun 2007. En quest connex vegnan engaschads coaches professiunals che assistan giuvenils periclitads durant la fasa da tschertgar ina professiun e da cumenzar cun la vita professiunala, e quai cun il motto "agid per gidar sasez". La fasa da pilot è concepida per quatter onns da scola. La responsabladad per quest project ha l'uffizi per la furmaziun professiunala. Per la realisaziun è previs in credit da 958'600 francs per ils onns 2007 fin 2011.

L'integraziun da persunas estras vegn promovida

L'integraziun da persunas estras duai vegnir promovida pli fitg. La regenza grischuna ha surdà la direcziun e la coordinaziun en il sectur da l'integraziun dal dretg da persunas estras e dal dretg d'asil a l'uffizi da fatgs da polizia e da dretg civil. Per realisar tut las incumbensas che resultan en il sectur da l'integraziun dal dretg da persunas estras e dal dretg d'asil sco er en connex cun il cumbat cunter il rassissem vegn ultra da quai stgaffida per il 1. da schaner 2008 ina plazza per ina incumbensada u per in incumbensà d'integraziun. En il rom da la nova lescha davart las persunas estras e da la revisiun da la lescha d'asil sco er da las ordinaziuns respectivas vegnan regladas da nov las cumpetenzas tranter la confederaziun ed ils chantuns en il sectur da l'integraziun. L'execuziun e la realisaziun dal program prioritar da la confederaziun vegnan ad esser chaussa dals chantuns. Da questa midada resultan novas pretensiuns per la politica chantunala d'integraziun. Analogamain a la regulaziun federala è il sectur da la politica chantunala d'integraziun en il sectur da las persunas estras domicilià ussa tar l'uffizi da fatgs da polizia e da dretg civil. Quel porta la responsabladad per manar e per realisar la promoziun da l'integraziun. El administrescha er las contribuziuns d'integraziun che vegnan pajadas da la confederaziun en il rom d'in fond d'integraziun che sto vegnir stgaffì da nov. L'incumbensada u l'incumbensà d'integraziun vegn a coordinar las mesiras concernent ina integraziun sociala, professiunala e culturala da fugitivas e da fugitivs, da persunas cun basegn da protecziun che han ina permissiun da dimora e da persunas ch'èn admessas provisoricamain, sco er a realisar las ulteriuras incumbensas d'integraziun dal chantun.

Persuna che dat infurmaziuns:

Heinz Brand, schef da l'uffizi da fatgs da polizia e da dretg civil, tel. 081 257 25 21

La regenza beneventa las midadas da l'ordinaziun davart las bancas da gieu

La regenza grischuna beneventa tut las midadas che gidan a meglierar la situaziun economica da las bancas da gieu en il Grischun. Sco che la regenza scriva en sia consultaziun tar las midadas da l'ordinaziun federala davart las bancas da gieu fiss il fatg da serrar las duas bancas da gieu grischunas ch'existan anc collià cun ina gronda perdita da la reputaziun betg mo per il Grischun sco chantun turistic, mabain er per la scena svizra da gieus da fortuna. El chaschunass er la perdita da tschinquanta plazzas da lavur, ed er quai vali d'impedir. Pervia da quai è la regenza perencletga ch'i vegnia permess a las bancas da gieu da sistir il manaschi da gieus da maisa ils dis, ils quals i na po betg vegnir cuntanschida ina rentabilitad adequata. La regenza sustegna er ulteriuras mesiras per garantir il success economic dals casinos turistics, dal qual profitan er la confederaziun ed il chantun. Per gulivar ils dischavantatgs dals casinos turistics e per mantegnair ils effects positivs dals casinos per il maun public s'exprima la regenza ultra da quai per ina revisiun dal sectur da las tariffas da las taxas dals casinos en la lescha davart las bancas da gieu.

Las adattaziuns da las ordinaziuns executivas tar la NGF vegnan beneventadas per gronda part

La regenza grischuna è per gronda part perencletga cun las adattaziuns dal dretg d'ordinaziun da la confederaziun en consequenza da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). Ils sbozs da l'ordinaziun avant maun realiseschian las directivas or da la legislaziun davart la NGF per gronda part en moda correcta, scriva la regenza en sia consultaziun a la confederaziun. Differentas disposiziuns basegnian dentant da vegnir decleradas u da vegnir curregidas en tscherts puncts. Quai pertutgia tranter auter ils secturs dal guaud, da l'aua sco er da la protecziun da la natira e da la patria. Tenor l'avis da la regenza duajan ils chantuns survegnir dapli autonomia tras la NGF per ademplir lur incumbensas respectivamain per realisar ils projects. Els possian dentant mo profitar da las libertads d'agir correspundentas, sche la confederaziun sa restrenschia consequentamain a las directivas strategicas en il sectur da las incumbensas communablas e na fetschia naginas prescripziuns als chantuns tar mintga detagl. Da quest puntg da vista na persvadian las ordinaziuns executivas avant maun betg en tut ils puncts e stoppian vegnir adattadas per part.

Persuna che dat infurmaziuns:

Urs Brasser, secretari da finanzas dal departament da finanzas e vischnancas, tel. 081 257 32 12

Concludì la revisiun parziala da las disposiziuns executivas tar la lescha davart la promoziun da la tgira d'uffants cumplementara a la famiglia en il chantun Grischun

La regenza grischuna ha concludì da reveder parzialmain las disposiziuns executivas tar la lescha davart la promoziun da la tgira d'uffants cumplementara a la famiglia en il chantun Grischun. La directiva che valeva enfin ussa davart la durada minimala d'in plazzament en canortas d'uffants da dus mezs dis per emna è vegnida adattada. Pervia da l'interess vi da purschidas da tgira pli curtas è vegnida midada la clausula vertenta a "durant almain in mez di per emna". Ultra da quai vegnan ils custs normads per calcular las contribuziuns dal maun public formulads da nov ed extendids. Per concepir la calculaziun dals custs normads en moda pli unitara vegn prescrit da nov in plan dals contos unitar a las instituziuns che porschan questas prestaziuns, che serva sco basa per calcular ils custs normads. Er en il rapport grischun da famiglia è vegnida visada en emprima prioritad in'extensiun dals custs normads en il sectur da la tgira d'uffants cumplementara a la famiglia. Las disposiziuns executivas adattadas entran en vigur il 1. da schaner 2008.

Revisiun totala da l'ordinaziun davart la tgira da dents en scola

La regenza ha approvà la revisiun totala da l'ordinaziun davart la tgira da dents en scola. Cun la revisiun totala duai vegnir garantida ina realisaziun efficazia da las mesiras per mantegnair la sanadad da la bucca per tut ils uffants da las scolinas e dal stgalim da la scola primara inclusiv las classas pitschnas e las scolas spezialas correspundentas dal chantun Grischun. Questa adattaziun è necessaria, perquai che la societad grischuna da dentistas e da dentists ha elavurà in concept nov per garantir las mesiras che concernan la sanadad da la bucca en las scolas. Empè d'ina unica persuna gidantra da la tgira da dents prevesa quel da stgaffir ina rait da circa 20 instructuras regiunalas u instructurs regiunals che han ina scolaziun sco assistenta u sco assistent da dentista u da dentist. Uschia duain vegnir garantidas in'acceptanza ed in'effectivitad da las mesiras ch'èn uschè grondas sco pussaivel en tut las regiuns dal chantun Grischun. Questa nova ordinaziun entra en vigur il 1. d'avust 2007 e vegn applitgada per l'emprima giada l'onn da scola 2007/2008.

Approvà il manaschament da privels da la natira 2007

La regenza grischuna ha approvà il program da lavur "manaschament da privels da la natira 2007" cun expensas totalas dad 1'350'000 francs. Il program da lavur cuntegna puncts centrals en il sectur dal sistem d'infurmaziun davart privels sco er la cuntinuaziun e la nova redacziun da chartas da privel en diversas vischnancas. Var 60 pertschient da las lavurs vegnan fatgas dal servetsch forestal chantunal. Secturs parzials spezials dal volumen da lavur vegnan surdads a biros privats. Suenter la deducziun da las contribuziuns federalas che pon vegnir spetgadas restan al chantun expensas nettas da var 262'000 francs.

Da vischnancas e da regiuns

- Cuira: La revisiun totala da la planisaziun urbana da la citad da Cuira dals 26 da november 2006 vegn approvada.

- Vignogn: La constituziun da la vischnanca da Vignogn dals 9 da matg 2006 vegn approvada cun excepziun da l'art. 42 al. 2.

- Trun: Sin la via sursilvana en la fracziun da Campliun da la vischnanca da Trun, tar l'entrada dal vitg al vest da Campliun, vegn extendida la zona da sveltezza maximala da 60 km/h per ca. 220 meters en direcziun da Mustér.

- Segl: En la vischnanca da Segl vegn fixada la sveltezza maximala en tut il vitg a 30 km/h ed introducida ina "zona da tempo 30", e quai cun integrar la via chantunala.

- Tavau: En la vischnanca da Tavau vegn fixada la sveltezza maximala en il vitg a 30 km/h ed introducida ina "zona da tempo 30" sin la Scalettastrasse e sin la Bobbahnstrasse.

- Pratval: En il vitg da Pratval vegn fixada la sveltezza maximala a 30 km/h ed introducida ina "zona da tempo 30", e quai cun integrar la via chantunala. Tar l'entrada dal vitg nà dal sid vegn a medem temp spustada la limita generala da 50 km/h ensemen cun la tavla dal cumenzament dal vitg per ca. 100 meters en direcziun da Tusaun e tar l'entrada dal vitg nà dal ost per ca. 100 meters en direcziun dad Almen.

- Laax: Il project "avertura da l'alp Uaul" da la vischnanca da Laax vegn approvà. Als custs vegn garantida ina contribuziun da maximalmain 510'000 francs.

Contribuziuns chantunalas a differentas instituziuns

- Chasa da dimora St. Catharina, Cazas: Il project da construcziun per renovar il 1.ed il 2. plaun da la chasa da dimora St. Catharina, Cazas, vegn approvà. A l'instituziun responsabla vegn garantida ina contribuziun chantunala da construcziun da maximalmain 344'500 francs.

- Promoziun da la cultura: La regenza ha concedì contribuziuns da totalmain 138'500 francs per promover 12 occurrenzas ed ovras culturalas.

Projects da vias

La regenza ha approvà totalmain 1'380'000 francs per construir e per sanar il suandant traject da via: - via naziunala A13: adattaziun dals indrizs electromecanics sco er d'installaziuns da current ferm e da current lev en il sectur da traffic dal tunnel dal San Bernardin

Fatgs dal persunal

- Willi Berger, domicilià a Cuira, secretari dal departament da finanzas e vischnancas, è vegnì nominà sco directur da la cassa da pensiun chantunala dal Grischun.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 05.07.2007